**Psichopatija** – neuropsichiatrinis sutrikimas, kuriam būdinga empatijos stoka, nepakankamos emocinės reakcijos, žemi elgesio kontrolės gebėjimai, neretai pasireiškiantys nepaliaujamu antisocialiu elgesiu, įvairaus pobūdžio nusikaltimais.

Psichopatija nėra oficialiai diagnozuojamas sutrikimas. Esama tyrinėtojų, kurie psichopatiją laiko antisocialaus asmenybės sutrikimo forma. Amerikos psichologų asociacija nedaro skirties tarp psichopatijos ir antisocialaus asmenybės sutrikimo. Asmenims, kuriems būdingi tam tikri psichopatijos bruožai, gali būti diagnozuotas būtent šis sutrikimas.

Yra ir tyrinėtojų, kurie psichopatiją laiko atskiru sutrikimu, pripažindami, kad psichopatijos bruožai iš dalies sutampa su būdingais antisocialiam asmenybės sutrikimui. Kaip parodė vienas tyrimas, maždaug trečdalis asmenų, kuriems diagnozuotas antisocialus asmenybės sutrikimas, atitiko psichopatijos sutrikimo kriterijus.

Anot kai kurių tyrinėtojų, skirtingai nuo antisocialaus asmenybės sutrikimo, psichopatija pasireiškia didesniu polinkiu į smurtą. Žurnale „Current Biology" paskelbtame straipsnyje atkreipiamas dėmesys į tai, kad asmenims su ryškiais psichopatijos bruožais būdingas žymus empatijos ir kaltės jausmo trūkumas.

Teigiama, kad tarp kalinčiųjų už smurtinius nusikaltimus psichopatų yra mažuma, sutrikimas dažniau pasitaiko tarp vyrų. Anot vieno Jungtinėje Karalystėje atlikto tyrimo, psichopatija būdinga apytikriai 8 % kalinių vyrų ir 2 % kalinių moterų; pasak kito tyrimo, šio sutrikimo kriterijus atitiko 31 % smurtinius nusikaltimus padariusių vyrų ir 11 % moterų.

Manoma, kad psichopatijai įtakos gali turėti paveldimumas, vaikystėje patirta prievarta, nepriežiūra. Psichopatiniai bruožai taip pat gali išsivystyti dėl vaikystėje patirtos smegenų traumos, pažeistos prefrontalinės smegenų žievės. 2016 m. atliktas tyrimas, kurio metu analizuotos psichopatų vyrų smegenys, parodė, kad jiems būdingos silpnos jungtys tarp migdolinio kūno ir prefrontalinės smegenų žievės. Tyrėjai taip pat nustatė, kad šiems asmenims būdingas aukštas testosterono lygis.

Psichopatijos pavyzdžių randama ir populiariojoje kultūroje: ji būdinga įvairiems filmų, televizijos serialų personažams, pvz. Deksteriui, Anton Chigurh filme „Šioje šalyje nėra vietos senukams", Henriui filme „Henris: serijinio žudiko portretas", Patrick Bateman filme „Amerikos psichopatas", Hanibalui Lekteriui filme „Avinėlių tylėjimas". Kaip psichopatas apibūdinamas Trevoras, vienas pagrindinių „Grand Theft Auto V" žaidimo veikėjų.

Išnašos
-------

1. ↑  Anderson, Nathaniel E, and Kent A Kiehl. "Psychopathy: developmental perspectives and their implications for treatment." Restorative neurology and neuroscience vol. 32,1 (2014): 103-17. doi:10.3233/RNN-139001.
2. ↑  „Psychopath vs. sociopath: How do they differ?". *www.medicalnewstoday.com*. 2021-07-06. Nuoroda tikrinta 2021-11-17.
3. ↑  *Psichopatija*. Visuotinė lietuvių enciklopedija. Nuoroda tikrinta 2021-11-17.
4. ↑  Psichopatijos. Aiškinamasis psichologijos terminų žodynas. Mokslo ir enciklopedijų leidybos centras, 2019. – 376 p. ISBN 9785420018125.
5. 1 2 3 4 5 6 7 8 9 10 11 12  „Psychopath: Definition and symptoms". *www.medicalnewstoday.com*. 2020-06-04. Nuoroda tikrinta 2021-11-17.
6. 1 2 3  *Can you ever change a violent psychopath’s mind?*. BBC. Nuoroda tikrinta 2021-11-19.
7. ↑  *John M. Grohol. Skirtumai tarp psichopato ir sociopato*. Bernardinai.lt. Nuoroda tikrinta 2021-11-19.
8. ↑  DeLisi, Matt; Vaughn, Michael G.; Beaver, Kevin M.; Wright, John Paul (2009). „The Hannibal Lecter Myth: Psychopathy and Verbal Intelligence in the MacArthur Violence Risk Assessment Study" (PDF). *Journal of Psychopathology and Behavioral Assessment* **32** (2): 169–177. doi:10.1007/s10862-009-9147-z. Suarchyvuotas originalas (PDF) 2015-04-30. Nuoroda tikrinta 2013-09-04.  Nežinomas parametras `|url-status=` ignored (pagalba); Nežinomas parametras `|s2cid=` ignored (pagalba)
9. ↑  An Interview With Steven Ogg, The Voice Of "GTA V’s" Trevor. 2013-09-30 Joseph Bernstein, BuzzFeed Staff.